Broj: 711-I-1790-M-317/22-02-23

Zagreb, 8. srpnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Milana Kneževića, općinskog načelnika Općine Petlovac,** za davanjem mišljenja Povjerenstva, na 179. sjednici, održanoj 8. srpnja 2022., daje sljedeće:

**MIŠLJENJE**

1. **Naknada za volontersko obnašanje dužnosti obveznika Milana Kneževića, općinskog načelnika Općine Petlovac, smatra se plaćom u smislu članka 5. stavka 1. točke 2. ZSSI/21-a.**
2. **Na obveznika Milana Kneževića, općinskog načelnika Općine Petlovac, ne primjenjuje se Smjernica Povjerenstva od 31. siječnja 2022. niti Dopuna ove Smjernice od 12. travnja 2022. o zabrani primitka dodatnih naknada obveznika koji temeljem ugovora o radu ili drugog akta iz radnog odnosa obnašaju javnu dužnost.**
3. **Obveznik Milan Knežević, općinski načelnik Općine Petlovac, mogao bi ostvarivati one primitke koji se ne smatraju zabranjenom dodatnom naknadom iz članka 7. točke d) ZSSI/21-a samo ako je to propisano zakonom ili drugim općim aktom donesenim na temelju zakona.**

Obrazloženje

Zahtjev za davanjem mišljenja Povjerenstva podnio je Milan Knežević, općinski načelnik Općine Petlovac. U knjigama ulazne pošte Povjerenstva zahtjev je zaprimljen 24. lipnja 2022. pod poslovnim brojem 711-U-6324-M-317/22-01-2, povodom kojeg se vodi predmet broj M-317/22.

Člankom 3. stavkom 1. točkom 34. ZSSI/21-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici te je stoga Milan Knežević, općinski načelnik Općine Petlovac, dužan pridržavati se odredbi ZSSI/21-a.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da dužnost općinskog načelnika Općine Petlovac obavlja volonterski za što prima naknadu utvrđenu Odlukom Općinskog vijeća Općine Petlovac. Obveznik u nastavku postavlja upit smatra li se naknada za rad za volontersko obnašanje dužnosti plaćom u smislu članka 5. stavka 1. točke 2. ZSSI/21-a te ima li u tom slučaju, pored navedene naknade, pravo i na naknade drugih troškova za obnašanje javne dužnosti odnosno novčane primitke navedene u Dopuni Smjernice o zabrani primitka dodatne naknade od 12. travnja 2022.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 90.a stavkom 1. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) propisano je da osobe iz članka 90. toga Zakona (općinski načelnik, gradonačelnik, župan i njihovi zamjenici) koje dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću kao i druga prava iz rada, a vrijeme obavljanja dužnosti uračunava im se u staž osiguranja. Stavkom 2. istoga članka Zakona propisano je da osobe iz članka 90. toga Zakona koje dužnost obavljaju volonterski, imaju pravo na naknadu za rad, a stavkom 3. je propisano da se osnovna mjerila za određivanje plaće, odnosno naknade za rad osoba iz stavaka 1. i 2. toga članka, kao i druga prava vezana uz profesionalno obnašanje dužnosti općinskog načelnika, gradonačelnika, odnosno župana i njihovih zamjenika određuju posebnim zakonom.

Zakonom o plaćama u lokalnoj i područnoj (regionalnoj) samoupravi („Narodne novine“, broj 28/10.) u članku 6. propisano je da naknade za rad zamjenika župana, gradonačelnika i njihovih zamjenika te općinskih načelnika i njihovih zamjenika, koji dužnost obnašaju bez zasnivanja radnog odnosa, mogu iznositi najviše do 50% umnoška koeficijenta za obračun plaće odgovarajućeg nositelja dužnosti koji dužnost obavlja profesionalno i osnovice za obračun plaće te da odluku o visini navedene naknade za rad donosi predstavničko tijelo jedinice lokalne i područne (regionalne) samouprave.

Dana 31. siječnja 2022. Povjerenstvo je donijelo Smjernicu broj 711-I-134-R-34/22-01-17 kojom su utvrđeni primici koje obveznici navedeni u članku 3. ZSSI/21-a, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju primiti pored plaće koju primaju za njeno obnašanje.

Dopunom Smjernice o zabrani primitka dodatne naknade broj: 711-I-518-R-34/22-02-17 od 12. travnja 2022. Povjerenstvo je utvrdilo primitke koje obveznici navedeni u članku 3. ZSSI/21-a, koji temeljem ugovora o radu ili drugog ugovora iz radnog odnosa obnašaju javnu dužnost, smiju primiti pored plaće koju primaju za obnašanje javne dužnosti.

S obzirom da obveznici iz članka 3. stavka 1. točke 34. ZSSI/21-a dužnost obnašaju temeljem konačnih rezultata provedenih lokalnih izbora, navedene se Smjernice, jednako kao i Dopuna Smjernice, na njih ne odnose.

Nadalje, naknada za volontersko obnašanje dužnosti smatra se plaćom u smislu članka 5. stavka 1. točke 2. ZSSI/21-a budući da se radi o novčanom primitku za obnašanje javne dužnosti slijedom čega je obvezniku koji prima volontersku naknadu također, sukladno članku 7. točki d) ZSSI/21-a, zabranjeno primiti dodatne naknade za poslove obnašanja javnih dužnosti.

Obveznik bi stoga sukladno članku 5. stavku 1. točki 2. ZSSI/21-a mogao, uz primanje naknade za volontersko obnašanje dužnosti, primiti samo naknadu putnih i drugih troškova za obnašanje javne dužnosti.

Povjerenstvo ovdje ukazuje i na Uputu za postupanje Uprave za politički sustav, državnu upravu te lokalnu i područnu (regionalnu) samoupravu Ministarstva uprave od 10. lipnja 2015., KLASA: 023-01/15-01/167, URBROJ: 515-02-02/1-15-1, u kojoj je, pored ostalog, navedeno da lokalni dužnosnici, osim zakonom utvrđenog prava na plaću i staž osiguranja, imaju pravo na naknadu stvarnih materijalnih troškova nastalih u vezi s obnašanjem dužnosti, što bi bili npr. putni i drugi troškovi nastali u vezi s obnašanjem dužnosti (troškovi prijevoza, dnevnica za službeno putovanje), kao i neka druga prava, npr. pravo na korištenje službenog automobila, pri čemu je Ministarstvo uprave mišljenja da bi takva prava lokalnih dužnosnika u vezi s obnašanjem dužnosti trebalo urediti zasebnim aktom.

U nastavku navedene Upute Ministarstva uprave također se navodi da na dužnosnike koji su izabrani i dužnost obavljaju za vrijeme mandata, nisu primjenjiva sva pravila koja se odnose na službenike u lokalnoj i područnoj (regionalnoj) samoupravi, kao što je primjerice dodatak na plaću zbog stupnja obrazovanja jer za obavljanje dužnosti zamjenika gradonačelnika nisu propisani uvjeti vezani uz stupanj obrazovanja, a također je navedeno da lokalnim dužnosnicima ne pripada ni pravo na bilo kakve dodatke na plaću (osim uvećanja od 0,5% za svaku navršenu godinu radnog staža, ukupno najviše za 20%) pa tako ni po osnovi stupnja obrazovanja.

Sukladno svemu navedenom, Povjerenstvo zaključuje da bi obveznik mogao ostvarivati one primitke, navedene u Dopuni Smjernice, koji se ne smatraju zabranjenom dodatnom naknadom iz članka 7. točke d) ZSSI/21-a ako je to propisano zakonom ili drugim općim aktom donesenim na temelju zakona.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Milan Knežević, putem e-mail adrese
2. Objava na internetskoj stranici Povjerenstva
3. Pismohrana